C 204/24

Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2020/C 204/18)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„LIMONE DELL’ETNA“

EÚ č.: PGI-IT-02444 – 12. 12. 2018

CHOP () CHZO (X)

1. Názov

„Limone dell’Etna“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.6: Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Názov „Limone dell’Etna“ označuje citróny vypestované v oblasti pozdĺž pobrežia sopky Etna medzi riekou Alcantara na severe a severnou hranicou obce Catania. Je vyhradený pre kultivary „Femminello“ (a jeho klony) a „Monachello“ botanického druhu Citrus limon (L.) Burm. Súvislosť so zemepisnou oblasťou je založená na vlastnostiach a akosti výrobku.

Pri uvádzaní na trh musí mať výrobok tieto vlastnosti a kvalitatívne parametre:

Kultivar a obdobie produkcie Vlastnosti plodov Kvalitatívne parametre „Femminello“ „Primofiore“ plody dozrievajúce v zime plody oberané od 15. septembra Farba šupy: svetlozelená až citrónovožltá, tvar: elipsovitý, hmotnosť: najmenej 90 g, farba dužiny: svetlozelená až citrónovožltá. Vlastnosti šťavy: Farba: citrónovožltá; výnos > 34 %, kyslosť > 5,5 %, celkový obsah rozpustných tuhých látok: Brixova hodnota dužiny > 7, výnos éterických olejov > 0,3 %. „Femminello“ „Bianchetto“ alebo „maiolino“ jarný citrón plody oberané od 1. apríla Farba šupy: svetložltá, tvar: elipsovitý alebo oválny, hmotnosť: najmenej 90 g, farba dužiny: žltá. Vlastnosti šťavy: farba: citrónovožltá, výnos > 34 %, kyslosť > 5,5 %, celkový obsah rozpustných tuhých látok: Brixova hodnota dužiny > 7, výnos éterických olejov > 0,3 %. „Femminello“ „Verdello“ (alebo letný citrón) plody oberané od 15. mája Farba šupy: zelená až svetložltá, tvar: elipsovito-guľovitý, hmotnosť: najmenej 80 g, farba dužiny: svetlozelená až citrónovožltá. Vlastnosti šťavy: farba: citrónovožltá, výnos > 30 %, kyslosť > 5,5 %, celkový obsah rozpustných tuhých látok: Brixova hodnota dužiny > 7, výnos éterických olejov > 0,3 %. „Monachello“ „Primofiore“ plody dozrievajúce v zime plody oberané od 15. októbra Farba šupy: svetlozelená až citrónovožltá, tvar: elipsovitý, hmotnosť: najmenej 90 g, farba dužiny: svetlozelená až citrónovožltá. Vlastnosti šťavy: farba: citrónovožltá, výnos > 25 %, kyslosť > 5,5 %, celkový obsah rozpustných tuhých látok: Brixova hodnota dužiny > 7, výnos éterických olejov > 0,3 %. „Monachello“ „Bianchetto“ alebo „maiolino“ jarný citrón plody oberané od 1. apríla Farba šupy: svetložltá, tvar: elipsovitý alebo oválny, hmotnosť: najmenej 90 g, farba dužiny: žltá. Vlastnosti šťavy: farba: citrónovožltá, výnos > 25 %, kyslosť > 5,5 %, celkový obsah rozpustných tuhých látok: Brixova hodnota dužiny > 7, výnos éterických olejov > 0,3 %. „Monachello“ „Verdello“ (alebo letný citrón) plody oberané od 15. mája Farba šupy: zelená až svetložltá, tvar: elipsovito-guľovitý? hmotnosť: najmenej 80 g, farba dužiny: svetlozelená až citrónovožltá. Vlastnosti šťavy: farba: citrónovožltá, výnos > 25 %, kyslosť > 5,5 %, celkový obsah rozpustných tuhých látok: Brixova hodnota dužiny > 7, výnos éterických olejov > 0,3 %.

Plody s chráneným zemepisným označením „Limone dell’Etna“ musia byť pri uvádzaní na trh čerstvé, patriť do triedy „extra“ alebo „I“ a musia mať veľkosť 3, 4, 5 alebo 6.

Okrem opísaných plodov sa môže CHZO „Limone dell’Etna“ uvádzať aj na plodoch s inou triedou, veľkosťou, tvarom, hmotnosťou alebo farbou šupy, než sa stanovuje, za predpokladu, že spĺňajú konkrétne kvalitatívne parametre šťavy a výnosu éterických olejov. Takéto plody sa smú používať výlučne na spracovanie. Nesmú sa predávať konečnému spotrebiteľovi ako čerstvé ovocie.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky kroky pestovania citrónov „Limone dell’Etna“ sa musia uskutočniť v zemepisnej oblasti vymedzenej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Citróny „Limone dell’Etna“ sa smú uvádzať na trh voľne ložené alebo v akomkoľvek balení, ktoré je v súlade s platnými právnymi predpismi.

3.6. Špecifické pravidlá označovania výrobku, na ktorý sa vzťahuje registrovaný názov

Na 100 % plodov uvádzaných na trh voľne ložené sa musia nalepiť nálepky. Nálepky musia obsahovať logo CHZO „Limone dell’Etna“, ktoré je opísané a zobrazené ďalej.

Citróny „Limone dell’Etna“ sa smú uvádzať na trh aj prostredníctvom maloobchodného predaja, pričom sa na nich musí nachádzať označenie, ktoré je viditeľne umiestnené a obsahuje rovnaké informácie ako informácie vyžadované na balení.

Citróny určené na spracovanie, ktoré nemožno predávať konečnému spotrebiteľovi ako čerstvé ovocie, sa smú predávať „voľne ložené“, bez nálepiek, v baleniach alebo nádobách, ktoré sú v súlade s platnými právnymi predpismi a ktoré majú aspoň na jednej strane zreteľným a čitateľným písmom uvedený nápis „citróny s CHZO „Limone dell’Etna“ určené na spracovanie“ a špecifikáciu kultivaru a šarže, alebo priamo z návesov vyhradených vozidiel, pričom je prísne zakázané, aby sa v nich nachádzali iné plody než plody s CHZO „Limone dell’Etna“.

Na označení, ktoré sa nachádza na balení, sa musí zreteľným a čitateľným písmom uvádzať európsky symbol CHZO, ako aj logo CHZO „Limone dell’Etna“ opísané ďalej a informácie požadované v právnych predpisoch, ale aj názov kultivaru, trieda a veľkosť výrobku. Súkromné značky sa smú používať za predpokladu, že spotrebiteľa nezavádzajú a sú povolené podľa platných právnych predpisov. Je zakázané pridávať akékoľvek opisy a výrazy, ktoré nie sú výslovne povolené v špecifikácii výrobku, vrátane prídavných mien ako „fine“ [„jemný“], „superiore“ [„vynikajúci“], „selezionato“ [„výberový“], „scelto“ [„vybraný“] a podobne. Nesmú sa používať výrazy s pochvalným významom.

Logo CHZO „Limone dell’Etna“

Na logu sú zobrazené dva citróny s nápisom „CHZO Limone dell’Etna“.

Logo sa nesmie nijako upravovať, nemožno z neho použiť iba istú časť a ani istú časť upraviť.

4. Stručné vymedzenie zemepisnej oblasti

Zemepisná oblasť, v ktorej sa pestujú citróny „Limone dell’Etna“, sa nachádza v provincii Catania pozdĺž územia medzi Iónskym morom a sopkou Etna a zahŕňa správne územie týchto obcí: Aci Bonaccorsi, Aci Castello, Aci Catena, Aci Sant’Antonio, Acireale, Calatabiano, Castiglione di Sicilia, Fiumefreddo di Sicilia, Giarre, Mascali, Piedimonte Etneo, Riposto, Santa Venerina, San Gregorio di Catania, Valverde, Zafferana Etnea.

5. Súvislosť so zemepisnou oblasťou

Súvislosť medzi výrobkom a zemepisnou oblasťou predstavuje kľúčový prvok, ktorý výrobku dodáva výnimočnosť a ktorý sa zakladá na kvalitatívnych vlastnostiach ovocia.

Názov „Limone dell’Etna“ označuje citróny vypestované v oblasti na nižšie položených svahoch sopky Etna a pripomína kvalitatívne znaky a prvky typické pre túto oblasť a jej tradície, ktoré sa odovzdávajú z generácie na generáciu už viac ako dve storočia.

Pokiaľ ide o kvalitatívne vlastnosti, vonkajšie oplodie citrónov „Limone dell’Etna“ je husto posiate olejnatými žľazami a obsahuje éterické oleje vysokej aromatickej kvality. Vyniká najmä „citral“ (zmes aldehydov geranial a neral) zodpovedný za charakteristickú citrónovú arómu.

Kvalitatívne vlastnosti éterických olejov vo výrobku „Limone dell’Etna“ dodáva ovociu špecifický charakter, ktorý spotrebitelia oceňujú. Uvedené vlastnosti boli aj predmetom výskumu. Konkrétne zo štúdií bývalého Experimentálneho inštitútu pre citrusové plody – v súčasnosti Výskumného centra pre olivy, ovocie a citrusy Rady pre poľnohospodársky výskum a analýzu poľnohospodárskej ekonomiky (CREA-OFA) so sídlom v Acireale – a Inštitútu organickej chémie na univerzite v Messine, ktoré sa týkali kvality esencií získaných zo vzoriek citrónov kultivaru „Femminello“ odobratých v typických oblastiach Sicílie, vyplynulo, že éterické oleje získané z oblasti pestovania citrónov „Limone dell’Etna“ sa vyznačujú vyšším priemerným obsahom citralu (3,61 %) než v prípade citrónov z ostatných skúmaných oblastí, konkrétne z oblastí Siracusa (3,49 %) a Bagheria (3,29 %) (Zdroj: Industrie e Conserve č. 2, 1969, s. 110 – 116).

K rovnakému výsledku sa dospelo v prípade odrody citrónov „Limone dell’Etna“ s názvom „Monachello“. Podľa inej štúdie Výskumného centra pre olivy, ovocie a citrusy v Acireale (CREA-OFA) týkajúcej sa kvality esencií získaných z citrónov kultivaru „Monachello“ sa éterické oleje získané z oblasti pestovania citrónov „Limone dell’Etna“ vyznačujú vyšším priemerným obsahom citralu vďaka vyššiemu obsahu geranialu (1,67 %) a neralu (0,82 %) než v prípade citrónov z lokalít Lascari (provincia Palermo) (0,70 % –0,59 % geranialu a 0,85 % –0,72 % neralu) a Barcellona Pozzo di Gotto (provincia Messina) (1,15 % geranialu a 0,77 % neralu) (Zdroj: „Contributo alla conoscenza delle essenze di limone di alcune cultivar italiane“ in Rivista Italiana Essenze, Profumi, Piante Officinali, Aromi, Saponi, Cosmetici, zväzok XLVII, č. 7, júl 1965, s. 370 – 377; „Ricerche sugli olii essenziali del flavedo di 44 cloni di limone“ in Essenze Derivati Agrumari, zväzok LVII, č. 3, júl – september 1987; „Determinazione delle caratteristiche analitiche e della composizione enantiomerica di oli essenziali agrumari ai fini dell’accertamento della purezza e della qualità“ in Essenze Derivati Agrumari, zväzok 74, č. 1, január – apríl 2004).

Kvalita citrónov „Limone dell’Etna“ sa dá pripísať skutočnosti, že rastú a dozrievajú v prostredí, ktoré je veľmi špecifické z hľadiska pôdy a podnebia. Nachádzajú sa tu sopečné pôdy typické pre oblasti v okolí sopky Etna a podnebie je miernejšie vďaka blízkosti mora.

Citróny „Limone dell’Etna“ sa pestujú na sopečných pôdach s rôznym stupňom vývoja, ktoré sa nachádzajú na starých sopečných litologických útvaroch. Z hľadiska veľkosti a štruktúry zrniek sú pôdy heterogénne: v kopcovitej časti vymedzenej oblasti sa nachádzajú pomerne plytké, na povrchu veľmi skalnaté, štruktúrou piesčité a veľmi kamenisté pôdy, zatiaľ čo v pobrežnej časti sú pôdy vyvinutejšie, hlbšie s piesčito-hlinitou štruktúrou [Zdroj: Chemicko-poľnohospodárske laboratórium, SOAT (Operačné oddelenie pre technickú pomoc), Acireale].

Zo štúdií vykonaných vo výskumnom centre CREA-OFA (Acta Italus Hortus, č. 9, 2013, s. 61 – 65; Food Chemistry, č. 211, 2016, s. 734 – 740) navyše vyplynulo, že citróny „Limone dell’Etna“ majú vysoké koncentrácie mangánu a stroncia v dôsledku špecifického typu pôdy, ktorá je vzhľadom na prítomnosť sopky Etna prevažne sopečná, a v dôsledku zloženia čadičových hornín.

Okrem charakteristických vlastností pôdy pomáhajú vytvárať optimálne podmienky na pestovanie citrónov „Limone dell’Etna“ aj iné prírodné faktory.

Podnebie v pestovateľskej oblasti citrónov „Limone dell’Etna“ ovplyvňujú predovšetkým faktory ako teploty a topografia.

Teploty výrazne ovplyvňuje blízkosť Iónskeho mora a prítomnosť zložitého vulkánu Etna. Vďaka priaznivým teplotám sa pestovanie citrónov v priebehu storočí rozšírilo pozdĺž pobrežného pásu sopky Etna a v kopcoch priamo obklopujúcich pobrežie v oblasti medzi riekou Alcantara na severe a severnou hranicou obce Catania na juhu.

Topografia zohráva rozhodujúcu úlohu z hľadiska zrážok: v zemepisnej šírke charakterizovanej polosuchým alebo suchým podnebím vedie prítomnosť sopky k vysokému úhrnu zrážok, ktorý v oblastiach pestovania citrónov celkovo dosahuje okolo 600 – 700 mm/rok. Výskyt letných búrok, ktoré sú na východnej strane sopky pomerne časté, pomáha udržiavať nízke teploty.

Z hodnôt atmosférickej vlhkosti nameraných na východnej strane sopky Etna, a to najmä so zreteľom na merania meteorologickej stanice vo výskumnom centre CREA-OFA v Acireale (194 m nad morom), vyplýva, že priemerná ročná vlhkosť za posledných 27 rokov (1990 – 2017) bola na úrovni približne 67 % s priemernými maximami nepresahujúcimi 88 % a priemernými minimami neklesajúcimi pod 43 %.

Ďalšími významnými klimatickými faktormi, ktoré majú rozhodujúci vplyv na úrodu, sú slnečný svit a vietor.

Z priemerného počtu hodín slnečného svitu zaznamenaného v mesačnom bulletine (od 1936 do 1939) monitorovacej stanice školy Collegio Pennisi (Zdroj: Il clima di Acireale nei suoi elementi metereologici anno 1943) vyplýva, že počet hodín slnečného svitu v meste Acireale prekračuje počty v ostatných mestách. Potvrdzujú to hodnoty oblačnosti namerané na uvedenej monitorovacej stanici.

Špecifickým prvkom prítomným iba v oblasti pestovania citrónov „Limone dell’Etna“ je špeciálna pestovateľská technika známa ako „forzatura“ [„rýchlenie“] alebo „secca“ [„zber v období sucha“]. Miestnym výrobcom táto technika umožňuje produkciu ovocia v lete a pre oblasť pestovania citrónov „Limone dell’Etna“ je typická.

Túto techniku, pomocou ktorej sa dosahuje, že stromy zakvitnú v lete a zarodia v období od mája do septembra nasledujúceho roku, vyvinuli odborníci z oblasti Iónskeho mora a sopky Etna pred tromi storočiami. Odovzdáva sa z generácie na generáciu už viac ako dvesto rokov a je stále typická pre pobrežnú oblasť mesta Acireale. V júni a júli sa stromy nezavlažujú, takže trpia nedostatkom vody. Po tomto období sa stromy postupným zvyšovaním intenzity zavlažovania a stimuláciou pomocou dusíkatých hnojív začnú prebúdzať z núteného útlmu. Výsledkom je druhé kvitnutie, ktoré prinesie ovocie v nasledujúcom roku. Plody získavané touto technikou sa nazývajú „verdelli“.

Spojenie medzi sopkou Etna a pestovaním citrónov siaha do hlbokej minulosti, ako to dokazuje hodvábny papier, do ktorého sa balili citróny v baleniach zo začiatku storočia.

Zmienky o pestovaní citrónov v okolí sopky Etna možno nájsť aj v románoch z uvedeného obdobia. O práci vykonávanej s cieľom rekultivovať pôdu a nájsť vodu prekopávaním niekoľko storočí starej lávy zo sopky Mongibello, aby sa v oblasti mohli pestovať pomaranče a citróny, písal Federico De Roberto v diele „I Vicerè“ („Vicekráli“) z roku 1894.

Pestovanie citrónov v okolí sopky Etna je známe vďaka pestovateľskej tradícii, ktorá ho charakterizuje už vyše dve storočia. Bibliografický výskum odhalil dielo veľkého historického a vedeckého významu, konkrétne štúdiu o pestovaní citrónov v okolí sopky Etna, ktorú uskutočnil renomovaný vedec raného 20. storočia Giulio Savastano, ktorá bola uverejnená v roku 1922 v publikácii Annali della Regia Stazione Sperimentale di Agrumicoltura e Frutticoltura di Acireale pod názvom „La biologia colturale del limone nel versante orientale etneo“. Savastano v štúdii hovoril o historických, biologických a agronomických dôvodoch, prečo je pobrežný pás na východnej strane sopky Etna ideálnym prostredím pre citrónovníky. Túto oblasť označil ako „citrónový región v okolí sopky Etna“, čo v súčasnosti, s odstupom 100 rokov, zodpovedá zemepisnej oblasti „Limone dell’Etna“.

O významne histórie pestovania citrónov v tejto oblasti svedčia toponymá Riviera dei Limoni a Città del Lemone Verdello, ktoré sa bežne používajú aj v súčasnosti.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Konsolidované znenie špecifikácie výrobku je dostupné na tomto webovom sídle: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo:

priamo na domovskej stránke Ministerstva poľnohospodárskej, potravinárskej a lesníckej politiky (www.politicheagricole.it) po kliknutí na položku „Qualità“ (vpravo hore na obrazovke), potom na „Prodotti DOP IGP STG“ (vľavo na obrazovke) a napokon na „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.